Sverres gate (Trondheim)

Sverres gate er en gate ved Kalvskinnet i Midtbyen i Trondheim som går fra Schirmers gate i sør, krysser Bispegata og går videre nordover frem til Erling Skakkes gate. Gaten er enveiskjørt i retning sør mellom Erling Skakkes gate og Bispegata, men fungerer som både gjennomfartsvei og som adkomstvei til både tilstøtende gater og nærliggende boliggater helt sørøst ved Kalvskinnet.

Gateløpet ble etablert på begynnelsen av 1700-tallet under navnet Nye Voldgate etter at de militære anleggene ble utbygd på Kalvskinnet. På denne tiden fungerte gaten som grense mellom Kongens vestlige del og borgernes del av Kalvskinnet. Gaten fikk sitt nåværende navn i 1886 og ble oppkalt etter kong Sverre Sigurdsson (1151–1202), som stod igjen som seierherre ved slaget på Kalvskinnet i 1179. 

Opprinnelig krysset gaten Erling Skakkes gate og gikk videre nordover til Repslagerveita nord for Leüthenhaven, men den fikk sin nåværende trasé ved etableringen av rutebilstasjonen ved Leüthenhaven på midten av 1950-tallet. Børneasylet på Leüthenhaven (1878–1968) lå langs den nordre delen av denne traseen og hadde adresse Sverres gate 16.

Bygninger og annet langs Sverres gate 
 1a: Tidligere Kurbadet (1970–1985).
 2a-b: Tidligere Lundgreens hage'' på 1800-tallet.
 4: Bachkes hus, tilholdssted for Klubselskabet Harmonien.
 5: E. C. Dahls sykehjem og E.C. Dahls park.
 8: Arbeiderboligene på Kalvskinnet, i dag studentboliger for SiT.
 12: Akrinn, NTNU, tidligere direktørbolig for Trondhjem Gassverk.
 15: Sukkerhuset og Schnitlergården.
 16: Tidligere adresse for Børneasylet på Leüthenhaven (1878–1968)
 17: Lysholmbygget, NTNU.

Referanser

Litteratur 

Veier i Trondheim
Kalvskinnet